ୟୁଭିଆଇଟିସ ଆଖି ଭିତର ପ୍ରଦାହକୁ କୁହାଯାଏ । ଆରମ୍ଭ ହେବା ସାଧାରଣତଃ ହଠାତ୍ ହୋଇଥାଏ । ପ୍ରାରମ୍ଭିକ ଲକ୍ଷଣ ମଧ୍ୟରେ ଅସ୍ପଷ୍ଟ ଦୃଷ୍ଟି, ଆଖିରେ ଭାସମାନ, ଆଖି ଯନ୍ତ୍ରଣା, ଲାଲ୍ ଆଖି ଏବଂ ଆଲୋକ ପ୍ରତି ସମ୍ବେଦନଶୀଳତା ହୋପାରେ । ଗୋଟିଏ କିମ୍ବା ଉଭୟ ଆଖି ପ୍ରଭାବିତ ହୋଇପାରେ । ରୋଗ ଜଟିଳ ହେଲେ ଦୃଷ୍ଟିହାନୀ ଏବଂ ଗ୍ଲକୋମା ହୋଇପାରେ  କାରଣଗୁଡିକ ଅଜ୍ଞାତ ହୋଇପାରେ ବା ଆଖି ସଂକ୍ରମଣ, କିମ୍ବା ଅଟୋମ୍ୟୁମ୍ୟୁନ୍ ଅବସ୍ଥା ଯୋଗୁ ହୋଇପାରେ । ସିଗାରେଟ୍ ଧୂମ୍ରପାନ ଏହି ସଙ୍କଟ ଆଣିପାରେ । ୟୁଭିଆ ମଧ୍ୟରେ ଆଇରିସ୍, ସିଲିଆରି ବଡି ଏବଂ କୋରଏଡ ଅନ୍ତର୍ଭୁକ୍ତ । ଏହାକୁ ପୂର୍ବ, ମଧ୍ୟବର୍ତ୍ତୀ ଏବଂ ପରବର୍ତ୍ତୀ ୟୁଭାଇଟିସରେ ବିଭକ୍ତ କରାଯାଇଛି; ଯଦିଓ ପାନୟୁଭିଆଇଟିସରେ ସମସ୍ତ ଅଂଶ ପ୍ରଭାବିତ ହୋଇପାରେ । ରୋଗର ଲକ୍ଷଣ ଏବଂ ଚକ୍ଷୁ ପରୀକ୍ଷା ଅନୁସାରେ ରୋଗ ନିର୍ଣ୍ଣୟ କରାଯାଏ। ଏହାର ଚିକିତ୍ସାରେ ସାଧାରଣତଃ ଷ୍ଟିରଏଡ ଦିଆଯାଏ । ସାଧାରଣତଃ ପ୍ରେଡନିସୋଲୋନ ଚକ୍ଷୁ ବୁନ୍ଦା ଦେଇ ଚିକିତ୍ସା କରାଯାଏ । ଗୁରୁତର ଅବସ୍ଥାରେ ପାଟିରେ କିମ୍ବା ଇଞ୍ଜେକ୍ସନ ଆକାରରେ ଷ୍ଟିରଏଡ ବ୍ୟବହାର କରାଯାଇପାରେ । ଷ୍ଟିରଏଡ ପ୍ରଭାବଶାଳୀ ନହେଲେ ମେଥୋଟ୍ରକ୍ସେଟ ଭଳି ଇମ୍ୟୁନୋସପ୍ରେସାଣ୍ଟ ବ୍ୟବହାର କରାଯାଇପାରେ । ଯନ୍ତ୍ରଣାରେ ସାହାଯ୍ୟ କରିବା ଏବଂ ଜଟିଳତାକୁ ରୋକିବା ନିମନ୍ତେ ଆଟ୍ରୋପିନ ଭଳି ସାଇକ୍ଲୋପ୍ଲେଜିକ ବ୍ୟବହୃତ ହୋଇପାରେ । ସଂକ୍ରମଣ ଅନୁଯାୟୀ ନିର୍ଦ୍ଦିଷ୍ଟ ଚିକିତ୍ସା ମଧ୍ୟ ଆବଶ୍ୟକ ହୁଏ। ୟୁଭିଆଇଟିସ ରୋଗରେ ବର୍ଷକୁ ପ୍ରାୟ ୩,000 ଲୋକ ପ୍ରଭାବିତ ହୁଅନ୍ତି । ଏହା ସାଧାରଣତ ୨୦-୬୦ ବର୍ଷ ବୟସ ମଧ୍ୟରେ ଦେଖାଯାଏ; ଯଦିଓ ଯେ କୌଣସି ବୟସରେ ହୋଇପାରେ । ସମାନ ହାରରେ ପୁରୁଷ ଏବଂ ମହିଳା ପ୍ରଭାବିତ ହୁଅନ୍ତି । ଏହା ବିଶ୍ୱ ସ୍ତରରେ ପ୍ରାୟ ୫-୧୦% ଦୃଷ୍ଟି ସମସ୍ୟା ଏବଂ ବିକାଶଶୀଳ ଦେଶମାନଙ୍କରେ ୨୫% ଅନ୍ଧତ୍ୱର କାରଣ ଅଟେ । ଉପଯୁକ୍ତ ଚିକିତ୍ସା ମିଳିଲେ ଫଳାଫଳ ଭଲ ହୋଇଥାଏ ।